ישיבת דרך חיים (שעלבים)

ישיבת דרך חיים (מכונה "גמזו") היא ישיבה קטנה לאומית המונה כ-120 תלמידים בראשות הרב מתניה אריאל, ובנשיאות הרב יעקב אריאל. הישיבה ממוקמת בקריית חינוך שעלבים.

שלוחה של הישיבה בשם "ישיבת עוז והדר" הוקמה בשנת ה'תשפ"א וממוקמת בעיר חדרה.

תולדות הישיבה
הישיבה הוקמה באלול תשס"ג (2003) על ידי הרב מתניה אריאל, כישיבה קטנה שבה נלמדים לימודי קודש בלבד. היא הישיבה הקטנה הלאומית הראשונה שהוקמה במרכז הארץ, בין היתר במטרה להנגיש מוסד מסוג זה לקהלים נוספים. עם הקמתה קיבלה הישיבה מכתבי תמיכה מהרב אברהם אלקנה שפירא, הרב מרדכי אליהו, הרב זלמן נחמיה גולדברג והרב יעקב אריאל.

הישיבה הייתה אמורה לקום במושב גמזו, אולם לבסוף הוקמה בקריית חינוך שעלבים. למרות זאת, היא עדיין מכונה בשם "גמזו".

נכון לשנת ה'תשפ"ג לומדים בישיבה כ-120 תלמידים (כ-30 בכיתה, כיתה אחת בכל שכבת גיל), והיא בין הישיבות הקטנות הלאומיות הגדולות. היא מסרבת בעקביות להגדיל את מספר הכיתות על אף הביקוש, במטרה לשמור על אווירה חברתית משפחתית, ולא המונית. כמענה לביקוש הוקמה ישיבת "עוז והדר" בחדרה, כשלוחה של הישיבה.

רוב בוגרי הישיבה ממשיכים בישיבות גבוהות, בעיקר לישיבת מרכז הרב, וגם לישיבת הר המור וישיבת בית אל. מעטים ממשיכים לישיבות הסדר.

אחת לכמה שנים מוציאה הישיבה חוברת מאמרים מאת הרבנים והתלמידים בשם מדרך עץ החיים. עד שנת ה'תשע"ט יצאו שישה כרכים.

בשנים האחרונות הישיבה מתכננת בניין בית מדרש ועוד פרויקטים ולשם כך עשתה -בהצלחה- שני גיוסי המונים.

נכון ל-2023 ראש הישיבה הוא הרב מתניה אריאל (בנו של הרב ישראל אריאל), והרב אריה רוזנברג מכהן בתפקיד "ראש בית המדרש". בישיבה מעבירים שיעורים גם הרב יואל קטן והרב מאיר ברקוביץ', ובעבר גם הרב מיכה הלוי.

ישיבת עוז והדר
בשנת ה'תשפ"ב (2021) הישיבה פתחה בחדרה שלוחה בשם "ישיבת עוז והדר". 

בראשה עומד הרב יאיר בר לוי, בוגר ישיבת דרך חיים בעצמו. בישיבה מלמדים בוגרים נוספים של ישיבת דרך חיים.

נכון לשנת ה'תשפ"ג הישיבה מונה כ-60 תלמידים (כ-20 בכל שכבה).

דרכה החינוכית של הישיבה 

עם הקמת הישיבה הקים ראש הישיבה, הרב מתניה אריאל, את עמותת 'ישיבה קטנה לאומית' שנועדה להפיץ את רעיון הישיבות הקטנות במגזר הדתי-לאומי. הוא פרסם בעיתונים ובכתבי עת מאמרים המבססים שיטה חינוכית זו. במאמריו, הוא מצטט מדברי רבנים במאתיים השנים האחרונות שעודדו מסגרות דומות, בדגש על רבנים מהציונות הדתית. הוא ערך מחקר על דעת הרב קוק בנושא זה, והסיק שהרב קוק ראה בשילוב לימודי חול במוסד הישיבה (ישיבה תיכונית) פתרון בדיעבד, והעדיף מסגרת ישיבתית שבה לימודי קודש בלבד.

בישיבה לומדים במשך שלוש שנים לימודי קודש בלבד. עם זאת הישיבה מכירה בחשיבות ובצורך שבלימודי החול, ומקיימת בשנת הלימודים הרביעית לימודי חול באופן מרוכז בשעות סדר צהרים. תוכנית זו אינה חובה, אך הישיבה מעודדת את רוב התלמידים ללמוד בתוכנית זו ולהוציא תעודת בגרות. למרות המסלול המצומצם, אחוז הזכאים לבגרות הממוצע עומד מעל 90%.

מפני היותה ישיבה קטנה, הישיבה משתדלת לאמץ סגנון ישיבתי, החלוקה לכיתות בישיבה אינה מכונה 'כיתה' כי אם 'שיעור' (כיתה ט' היא שיעור א', כיתה י' היא שיעור ב', וכן הלאה), חדרי השיעורים מכונים 'חדר"ש' (חדר שיעורים) ולא 'כיתה', תלמידי כיתה ח' הבאים לבדוק את הישיבה מכונים 'שבו"ש' ולא 'טרמ"ח', ועוד.

מורה דרכה של הישיבה בסוגיות שונות הוא הרב יעקב אריאל, לשעבר רבה הראשי של רמת גן, ודודו של הרב מתניה.

סדרי הלימוד בישיבה 
עיקר הלימוד בישיבה נעשה בלימוד בעיון בסדר בוקר, ובבקיאות בסדרי צהריים וערב, כבישיבות גבוהות.

לאחר התפילה מתקיים סדר קצר בחומש ורש"י על פרשת השבוע. לפני סדר בוקר מתקיימים שיעורי אמונה, ובסופו סדר תנ"ך. בתחילת סדר צהריים מתקיים סדר מוסר, ובסופו סדר הלכה במשנה ברורה.

הצוות החינוכי 
ראש הישיבה ומייסדה הוא הרב מתניה אריאל (בנו של הרב ישראל אריאל), למד בישיבת שבי חברון, ובישיבות התיכוניות שעלבים וחיספין. לפני הקמת הישיבה כיהן כר"מ בישיבה הקטנה במעלה חבר.

בתפקיד 'ראש בית המדרש' מכהן הרב אריה רוזנברג, בוגר ישיבת בני עקיבא נחלים וישיבת מרכז הרב, אשר מלמד בישיבה מעת הקמתה.

הרב יואל קטן והרב מאיר ברקוביץ' מעבירים שיעור שבועי בישיבה, ובעבר גם הרב מיכה הלוי.

קישורים חיצוניים 
 
 סרט תדמית של הישיבה, באתר יוטיוב
 מאמרים מחלק ג' של חוברת "מדרך עץ החיים" שמוציאה הישיבה, באתר רמבי"ש
 הרב מתניה אריאל, לימוד תורה בגיל הנעורים צוהר גיליון ט (חורף תשס"ב) עמ' 119–134
.

הערות שוליים

דרך חיים
דרך חיים
דרך חיים
שעלבים